Samal põhimõttel on koostatud üsna mitu raamatut 1001 filmist, 1001 albumist ja arvatavasti millestki veel. Filmid mind kahjuks eriti ei huvita ja huvitava muusika leidmiseks on olemas blogid ning last.fm, aga vot see raamat paistab päris kasulik olevat. Jaa, muidugi võib sellele tellisele väga  paljusid asju ette heita, olenevalt sellest, milliste ootustega teosele läheneda. Näiteks kus on Shakespeare, miks on nii suur osa teostest alles hiljuti kirjutatud, miks on nii põhjalikult esindatud Ian McEwan, kus on suur osa idamaistest tekstidest jne. Ma otsustasin seda valikut objektiivsusele ja absoluutsele tõele pretendeerivaks mitte pidada ja nii on see raamat täitsa tore. Olgugi et siin ei pruugi olla esindatud kõik tõeliselt olulisimad, epohhi loovad vms raamatud, on see vähemalt minu jaoks  äärmiselt kasulik neiks puhkudeks, kui tuleb tahtmine miskit ilukirjanduslikku lugeda, aga parasjagu ei tea, mida. Nüüd on mul hea võimalus riiulist selle raamatu järele käsi sirutada ja suvalise koha pealt see lahti lüües võin leida midagi tõenäoliselt lugemiskõlblikku. Kuigi netist võib leida  neist 1001 raamatust, on raamatu soetamisest nii palju kasu, et saab lugeda lühikokkuvõtteid ja ilmumisandmeid ning ilusaid läikivaid pilte vaadata. Mul on 1001 teosest läbi loetud umbes 35-40, nii et arenguruumi veel on.